CELEX: 52017PC0742
Language: hu
Date: 2017-12-06
Title: Javaslat AZ EURÓPAI PARLAMENT ÉS A TANÁCS IRÁNYELVE a Newcastle-betegség (baromfipestis) elleni védekezésre irányuló közösségi intézkedések bevezetéséről szóló 92/66/EGK irányelv módosításáról

EURÓPAI BIZOTTSÁG
            Brüsszel, 2017.12.6.
            COM(2017) 742 final
            2017/0329(COD)
            Javaslat
            AZ EURÓPAI PARLAMENT ÉS A TANÁCS IRÁNYELVE
            a Newcastle-betegség (baromfipestis) elleni védekezésre irányuló közösségi intézkedések bevezetéséről szóló 92/66/EGK irányelv módosításáról
            (EGT-vonatkozású szöveg)
            
               
         
         
            
               INDOKOLÁS
            
            
               1.AZ IRÁNYELV JOGI HÁTTERE
            
            
               A 92/66/EGK tanácsi irányelv megállapítja a Newcastle-betegség baromfik és egyes más madarak körében való előfordulása esetén alkalmazandó intézkedéseket. Az irányelv többek között felhatalmazza a Tanácsot arra, hogy a Bizottság minősített többséggel elfogadott javaslata alapján módosítsa az irányelv mellékleteit. A Tanács ennek megfelelően hatáskörrel rendelkezik egyebek mellett az V., VI. és VII. melléklet módosítására, amely mellékletek a Newcastle-betegséggel foglalkozó uniós referencialaboratórium kijelöléséről, a betegség kitörése esetén a betegség helyzetéről és az alkalmazott ellenőrzési intézkedésekről a Bizottságnak történő jelentéstételhez a tagállamok által használandó formanyomtatvány-mintáról, illetve a tagállamok által a betegség kitörése esetén végrehajtandó készenléti tervek kidolgozásakor alkalmazandó kritériumokról rendelkeznek.
            
            
               A Tanácsnak adott említett felhatalmazás ellentmond az Európai Unió működéséről szóló szerződés (EUMSZ) – pontosabban annak 291. cikke – által bevezetett új jogszabályi és végrehajtási jogszabályalkotási rendszernek. Ezenkívül ami az uniós referencialaboratóriumok kijelölését illeti, a 92/66/EGK tanácsi irányelv V. mellékletének módosítására vonatkozó jelenlegi rendelkezések nincsenek összhangban az európai uniós referencialaboratóriumok kijelölésére vonatkozóan a hatósági ellenőrzésekről szóló (EU) 2017/625 rendelettel bevezetett új kijelölési rendszerrel. A szóban forgó rendelet úgy rendelkezik, hogy az európai uniós referencialaboratóriumokat a Bizottság végrehajtási jogi aktusok révén jelöli ki. 
            
            
               E javaslat célja a 92/66/EGK tanácsi irányelvnek az EUMSZ-szel és az új hatósági ellenőrzési rendelkezésekkel való összehangolása céljából történő módosítása a jogi összhang és a jogbiztonság biztosítása, ezen keresztül pedig az eljárások szükséges egyszerűsítésének lehetővé tétele érdekében. 
            
            
               A Newcastle-betegséggel foglalkozó jelenlegi európai uniós referencialaboratórium az Egyesült Királyságban található. Mivel az Egyesült Királyság kilép az Unióból, a szóban forgó laboratórium helyébe egy olyan európai uniós referencialaboratóriumnak kell lépnie, amely a többi 27 tagállam valamelyikében működik. A jelenlegi eljárás szerint a Newcastle-betegséggel foglalkozó európai uniós referencialaboratórium kijelölése tanácsi irányelv útján történik. Ezért sürgősen összehangolt és egyszerűsített döntéshozatali eljárásra van szükség annak lehetővé tétele érdekében, hogy az új európai uniós referencialaboratórium az Egyesült Királyság EU-ból való kilépésekor már megfelelően működjön. Az irányelv e technikai felülvizsgálata lehetővé fogja tenni, hogy a Newcastle-betegséggel foglalkozó új európai uniós referencialaboratórium kijelölésére a Brexitre vonatkozó szoros határidőkön belül, az előírt végrehajtási eljárást alkalmazva kerülhessen sor.
            
            
               Míg a fő célkitűzés az, hogy a szóban forgó irányelv összhangba kerüljön az EUMSZ-szel és az európai uniós referencialaboratóriumok kijelölésére vonatkozó uniós szabályokkal, a javasolt intézkedések nagyobb fokú jogbiztonságot és észszerűbb végrehajtási eljárásokat is biztosítanak.
            
            
               2.AZ IRÁNYELV ELFOGADÁSÁT MEGELŐZŐ KONZULTÁCIÓK
            
            
               A 92/66/EGK irányelv felülvizsgálata a szükséges technikai módosításokra korlátozódik. Ezek a módosítások az EUMSZ-szel és a hatósági ellenőrzésekről szóló (EU) 2017/625 rendelettel való összhang biztosításához szükségesek. Az érdekelt felekkel mind a Szerződés, mind a rendelet vonatkozásában széles körű konzultáció folyt.
            
            
               A tervezett módosítások tisztán technikai/eljárási jellegét figyelembe véve továbbá ebben a konkrét esetben nem tartjuk szükségesnek egy teljes körű nyilvános konzultáció lebonyolítását. A válaszadásra az ütemtervben szereplő négyhetes mechanizmus alkalmazandó.
            
            
               3.AZ IRÁNYELV JOGALAPJA
            
            
               Az irányelv jogalapja az EUMSZ 43. cikkének (2) bekezdése.
            
            
               4.KÖLTSÉGVETÉSI VONZATOK
            
            
               A javaslat nem jár olyan kiadással, amely a közös pénzügyi keret pénzügyi kimutatásában még nem szerepel. További emberi erőforrás bevonása szintén nincs tervben.
            
            
               2017/0329 (COD)
            
            
               Javaslat
            
            
               AZ EURÓPAI PARLAMENT ÉS A TANÁCS IRÁNYELVE
            
            
               a Newcastle-betegség (baromfipestis) elleni védekezésre irányuló közösségi intézkedések bevezetéséről szóló 92/66/EGK irányelv módosításáról
            
            
               (EGT-vonatkozású szöveg)
            
         
         
            
               AZ EURÓPAI PARLAMENT ÉS AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 43. cikke (2) bekezdésére,
            
            
               tekintettel az Európai Bizottság javaslatára,
            
            
               a jogalkotási aktus tervezete nemzeti parlamenteknek való megküldését követően,
            
            
               tekintettel az Európai Gazdasági és Szociális Bizottság véleményére
                  1
               ,
            
            
               rendes jogalkotási eljárás keretében,
            
            
               mivel: 
            
            
               (1)A 92/66/EGK tanácsi irányelv
                  2
                megállapítja a Newcastle-betegség baromfik, valamint postagalambok és más, fogságban tartott madarak körében való előfordulása esetén alkalmazandó uniós ellenőrző intézkedéseket. 
            
            
               (2)A 92/66/EGK irányelv 15. cikke értelmében a Newcastle-betegséggel foglalkozó európai uniós referencialaboratóriumról az irányelv V. melléklete rendelkezik. Az említett irányelv V. melléklete ennek megfelelően megnevezi az említett laboratóriumot, és felsorolja annak feladatait és kötelezettségeit. 
            
            
               (3)A 92/66/EGK irányelv 19. cikke meghatározza azokat az ellenőrző intézkedéseket, amelyeket a tagállamoknak meg kell hozniuk abban az esetben, ha a postagalambok vagy fogságban tartott madarak esetében felmerül a Newcastle-betegséggel való fertőzöttség gyanúja. A rendelet előírja, hogy amennyiben az az említett ellenőrző intézkedések megfelelő alkalmazásához szükséges, a tagállamok az említett irányelv VI. mellékletében foglalt formanyomtatvány-mintával összhangban tájékoztatják a Bizottságot a betegség helyzetéről és az alkalmazott ellenőrző intézkedésekről.
            
            
               (4)A 92/66/EGK irányelv 21. cikke előírja, hogy a tagállamoknak készenléti tervet kell készíteniük, amely meghatározza a Newcastle-betegség kitörése esetén végrehajtandó tagállami intézkedéseket. A cikk értelmében a terv elkészítésekor alkalmazandó kritériumokat az irányelv VII. melléklete állapítja meg.
            
            
               (5)A 92/66/EGK irányelv 24. cikke értelmében az irányelv mellékleteit szükség esetén, különösen a kutatás és a diagnosztikai eljárások terén elért fejlődés figyelembevétele érdekében a Tanács – a Bizottság minősített többséggel elfogadott javaslata alapján – módosítja. 
            
            
               (6)A 92/66/EGK irányelv V., VI. és VII. melléklete meghatározza i. a Newcastle-betegséggel foglalkozó európai uniós referencialaboratóriumot, valamint annak feladatait és kötelezettségeit, ii. a tagállamok által a betegség helyzetére és az alkalmazott ellenőrző intézkedésekre vonatkozó jelentéstételhez használandó formanyomtatvány-mintát, valamint iii. a tagállamok által a Newcastle-betegség kitörése esetén végrehajtandó nemzeti intézkedéseket meghatározó készenléti tervek kidolgozásakor alkalmazandó kritériumokat. 
            
            
               (7)A Newcastle-betegség elleni védekezésre vonatkozó eljárások egyszerűsítése és észszerűsítése érdekében, különös tekintettel az (EU) 2017/625 európai parlamenti és tanácsi rendelet
                  3
                93. cikkében előírt, az európai uniós referencialaboratóriumok kijelölésével kapcsolatos új szabályokra, valamint a végrehajtási jogi aktusokra vonatkozó, az Európai Unió működéséről szóló szerződés 291. cikkében előírt új rendszerre, továbbá a 92/66/EGK irányelv végrehajtása egységes feltételeinek biztosítása érdekében a 92/66/EGK irányelv V., VI. és VII. mellékletét el kell hagyni, és az említett mellékletek hatálya alá tartozó területeken végrehajtási hatásköröket kell a Bizottságra ruházni. E hatásköröket a 182/2011/EU európai parlamenti és tanácsi rendeletnek
                  4
                megfelelően kell gyakorolni. 
            
            
               (8)Az egyértelműség érdekében a Newcastle-betegséggel foglalkozó európai uniós referencialaboratórium feladatait és kötelezettségeit a 92/66/EGK irányelv 15. cikkében kell meghatározni, a készenléti tervekre vonatkozó kritériumokat pedig az irányelv 21. cikkében kell meghatározni. 
            
            
               (9)Az egységesség és hatékonyság érdekében a tagállamoknak biztosítaniuk kell ezen irányelv rendelkezéseinek kellő időben történő átültetését. 
            
            
               (10)A 92/66/EGK irányelvet ezért ennek megfelelően módosítani kell,
            
            
               ELFOGADTA EZT AZ IRÁNYELVET: 
            
            
               1. cikk
               A 92/66/EGK irányelv módosításai
            
            
               A 92/66/EGK irányelv az alábbiaknak megfelelően módosul: 
            
         
         
            
               1.A 15. cikk helyébe a következő szöveg lép: 
            
            
               „15. cikk
            
            
               (1)A Bizottság végrehajtási jogi aktus útján kijelöli a Newcastle-betegséggel foglalkozó európai uniós referencialaboratóriumot. E végrehajtási jogi aktust a 25. cikkben említett vizsgálóbizottsági eljárással összhangban kell elfogadni.
            
            
               (2)A Newcastle-betegséggel foglalkozó európai uniós referencialaboratórium feladatai és kötelezettségei a következők: 
            
            
               a)a Bizottsággal konzultálva összehangolja a tagállamokban a Newcastle-betegség diagnosztizálására alkalmazott módszereket, nevezetesen az alábbiak révén:
            
            
               i.szerológiai vizsgálatok és ellenszérumok előállítása céljából megállapítja a Newcastle-betegség vírustörzseinek típusát, valamint tárolja és rendelkezésre bocsátja azokat;
            
            
               ii.a tagállamokban alkalmazott vizsgálatok és reagensek egységesítése céljából standard szérumokat és más referenciareagenseket bocsát a nemzeti referencialaboratóriumok rendelkezésére;
            
            
               iii.létrehozza és fenntartja a Newcastle-betegség vírustörzs- és izolátumgyűjteményét;
            
            
               iv.rendszeresen uniós szintű összehasonlító vizsgálatokat szervez az alkalmazott diagnosztikai eljárásokra vonatkozóan;
            
            
               v.összegyűjti és egybeveti az Unióban alkalmazott diagnosztikai módszerekre és az Unióban elvégzett vizsgálatok eredményeire vonatkozó adatokat és információkat;
            
            
               vi.a Newcastle-betegség járványtanának jobb megértése érdekében a rendelkezésre álló legkorszerűbb módszerekkel karakterizálja a vírusizolátumokat;
            
            
               vii.figyelemmel kíséri a világban a Newcastle-betegséggel kapcsolatos megfigyelési, járványügyi és megelőzési módszerek terén elért fejlődést;
            
            
               viii.a gyors differenciáldiagnózis lehetővé tétele érdekében megőrzi a Newcastle-betegséget okozó vírussal és más lényeges vírusokkal kapcsolatos szakismereteket;
            
            
               ix.alapos ismereteket szerez a Newcastle-betegség felszámolására és ellenőrzésére használt állatgyógyászati immunológiai készítmények előállítására és alkalmazására vonatkozóan;
            
            
               b)vírusizolátumok igazoló diagnózis, karakterizálás és járványtani vizsgálatok céljára történő átvétele révén tevékenyen részt vesz a tagállamokban előforduló Newcastle-betegség diagnosztizálásában;
            
            
               c)az Unióban alkalmazott diagnosztikai eljárások összehangolása érdekében elősegíti a labordiagnosztikában jártas szakértők képzését és újraképzését.”;
            
            
               2.A 19. cikk a következőképpen módosul:
            
            
               a)az (5) bekezdés helyébe a következő szöveg lép:
            
            
               „(5)Amennyiben az az e cikkben előírt intézkedések megfelelő alkalmazásához szükséges, a tagállamok a Növények, Állatok, Élelmiszerek és Takarmányok Állandó Bizottsága keretében tájékoztatják a Bizottságot a betegség helyzetéről és az alkalmazott ellenőrző intézkedésekről.”;
            
            
               b)a szöveg a következő (6) bekezdéssel egészül ki:
            
         
         
            
               „(6)A Bizottság végrehajtási jogi aktusok útján szabályokat állapíthat meg a tagállamok által az (5) bekezdéssel összhangban a Bizottságnak benyújtandó információkra vonatkozóan. E végrehajtási jogi aktusokat a 25. cikkben említett vizsgálóbizottsági eljárással összhangban kell elfogadni.”; 
            
            
               3.A 21. cikk helyébe a következő szöveg lép: 
            
            
               „21. cikk
            
            
               (1)Minden tagállam készenléti tervet készít, amelyben meghatározza a Newcastle-betegség kitörése esetén végrehajtandó nemzeti intézkedéseket. A készenléti tervet a helyzet alakulásának figyelembevétele érdekében szükség esetén naprakésszé kell tenni.
            
            
               A készenléti tervnek lehetővé kell tennie a Newcastle-betegség kitörésének gyors és hatékony felszámolásához szükséges létesítményekhez, felszereléshez, személyzethez és minden más megfelelő eszközhöz való hozzáférést. A tervnek pontosan meg kell jelölnie azokat a vakcinázási követelményeket, amelyeket az egyes tagállamok a sürgősségi vakcinázáshoz szükségesnek tartanak.
            
            
               (2)A készenléti terveket és azok bármely frissítését be kell nyújtani a Bizottságnak.
            
            
               (3)A Bizottság megvizsgálja a készenléti terveket és azok esetleges frissítéseit annak megállapítása érdekében, hogy azok lehetővé teszik-e a kívánt célkitűzés elérését, és adott esetben módosítási javaslatot tesz az érintett tagállamoknak annak biztosítására érdekében, hogy a tervek összhangban legyenek a többi tagállam terveivel.
            
            
               A Bizottság az – adott esetben naprakésszé tett – terveket és azok szükségesnek ítélt módosításait a 25. cikkben említett vizsgálóbizottsági eljárással összhangban fogadja el.
            
            
               (4)A Bizottság végrehajtási jogi aktusok útján meghatározhatja a tagállamok által a készenléti tervek elkészítésekor alkalmazandó kritériumokat. E végrehajtási jogi aktusokat a 25. cikkben említett vizsgálóbizottsági eljárással összhangban kell elfogadni.”;
            
            
               4.A 25. cikk helyébe a következő szöveg lép:
            
            
               „25. cikk
            
            
               (1)A Bizottság munkáját a 178/2002/EK európai parlamenti és tanácsi rendelet(*) 58. cikkének (1) bekezdésével létrehozott Növények, Állatok, Élelmiszerek és Takarmányok Állandó Bizottsága segíti. A szóban forgó bizottság a 182/2011/EU európai parlamenti és tanácsi rendelet(**) szerinti bizottság.
            
            
               (2)Az e cikkre történő hivatkozáskor a 182/2011/EU rendelet 5. cikkét kell alkalmazni.
            
            
               _________________________
            
            
               (*)Az Európai Parlament és a Tanács 178/2002/EK rendelete (2002. január 28.) az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszer-biztonságra vonatkozó eljárások megállapításáról (HL L 31., 2002.2.1., 1. o.).
            
            
               (**)Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).”;
            
            
               5.Az V., VI. és VII. mellékletet el kell hagyni.
            
            
               2. cikk
               Átültetés 
            
            
               A tagállamok 2018. június 30-ig elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
            
            
               Ezeket a rendelkezéseket a tagállamok 2019. január 1-jétől alkalmazzák.
            
         
         
            
               Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
            
            
               3. cikk
               Átmeneti rendelkezés
            
            
               A 92/66/EGK irányelv ezen irányelv általi módosítása előtti változatának V. mellékletében említett, Newcastle-betegséggel foglalkozó közösségi referencialaboratórium kijelölése hatályban marad mindaddig, amíg a Newcastle-betegséggel foglalkozó európai uniós referencialaboratórium a 92/66/EGK irányelv ezen irányelvvel módosított változatának 15. cikkével összhangban kijelölésre nem kerül. 
            
            
               4. cikk
               Hatálybalépés
            
            
               Ez az irányelv az Európai Unió Hivatalos Lapjában való kihirdetését követő huszadik napon lép hatályba.
            
            
               5. cikk
               Címzettek
            
            
               Ennek az irányelvnek a tagállamok a címzettjei.
            
            
               Kelt Brüsszelben, -án/-én.
            
            
               
                  az Európai Parlament részéről
                        a Tanács részéről
               
               
                  az elnök
                        az elnök
               
            
         
         
            
                  
                     (1)
                  
                        HL C […], […], […] o.
               
               
                  
                     (2)
                  
                        A Tanács 92/66/EGK irányelve (1992. július 14.) a Newcastle-betegség (baromfipestis) elleni védekezésre irányuló közösségi intézkedések bevezetéséről (HL L 260., 1992.9.5., 1. o.).
               
               
                  
                     (3)
                  
                        Az Európai Parlament és a Tanács (EU) 2017/625 rendelete (2017. március 15.) az élelmiszer- és takarmányjog, valamint az állategészségügyi és állatjóléti szabályok, a növényegészségügyi szabályok, és a növényvédő szerekre vonatkozó szabályok alkalmazásának biztosítása céljából végzett hatósági ellenőrzésekről és más hatósági tevékenységekről, továbbá a 999/2001/EK, a 396/2005/EK, az 1069/2009/EK, az 1107/2009/EK, az 1151/2012/EU, a 652/2014/EU, az (EU) 2016/429 és az (EU) 2016/2031 európai parlamenti és tanácsi rendelet, az 1/2005/EK és az 1099/2009/EK tanácsi rendelet, valamint a 98/58/EK, az 1999/74/EK, a 2007/43/EK, a 2008/119/EK és a 2008/120/EK tanácsi irányelv módosításáról, és a 854/2004/EK és a 882/2004/EK európai parlamenti és tanácsi rendelet, a 89/608/EGK, a 89/662/EGK, a 90/425/EGK, a 91/496/EGK, a 96/23/EK, a 96/93/EK és a 97/78/EK tanácsi irányelv és a 92/438/EGK tanácsi határozat hatályon kívül helyezéséről (a hatósági ellenőrzésekről szóló rendelet) (HL L 95., 2017.4.7., 1. o.).
               
               
                  
                     (4)
                  
                        Az Európai Parlament és a Tanács 182/2011/EU rendelete (2011. február 16.) a Bizottság végrehajtási hatásköreinek gyakorlására vonatkozó tagállami ellenőrzési mechanizmusok szabályainak és általános elveinek megállapításáról (HL L 55., 2011.2.28., 13. o.).